מועצת אירופה

מועצת אירופה (באנגלית: Council of Europe; בראשי תיבות: CoE; בצרפתית: Conseil de l'Europe) היא ארגון בינלאומי הפועל למען שיתוף פעולה בין מדינות אירופה, בייחוד בתחומי זכויות האדם, קידום הדמוקרטיה, ומשפט בינלאומי. הארגון הוקם ב-5 במאי 1949, וחברות בו 46 מדינות. ישראל היא מדינה משקיפה בארגון, מאז שנת 1957. בין שאר המדינות המשקיפות נכללות ארצות הברית, יפן, מקסיקו וקנדה. המטה הראשי של הארגון נמצא בשטרסבורג שבצרפת. תקציבו הכולל של הארגון מגיע לחצי מיליארד אירו בשנה. שתי השפות הרשמיות של הארגון הן צרפתית ואנגלית, אך במהלך עבודת הארגון משתמשים גם בגרמנית, איטלקית, רוסית וטורקית. מועצת אירופה הוקמה על ידי בלגיה, דנמרק, צרפת, אירלנד, איטליה, לוקסמבורג, הולנד, נורווגיה, שוודיה ובריטניה. יוון וטורקיה הצטרפו כעבור שלושה חודשים, ולאחר מכן איסלנד וגרמניה. המדינה האחרונה שהצטרפה היא מונטנגרו.

סעיף 4 של החוקה מציין כי החברות פתוחה לכל מדינה באירופה.

בין היתר, יזמה מועצת אירופה את אמנת הפשע המקוון והאמנה האירופית להגנה על ילדים מפני ניצול והתעללות מינית.

ארגוני זכויות אדם (כגון משמר זכויות האדם) העבירו ביקורת על המועצה על כך שמדינות האיחוד האירופי, שלכאורה נועד כדי לשמור ולקדם את נושאי השלום, הדמוקרטיה וזכויות האדם בעולם, משתפות פעולה עם משטרים פחות דמוקרטיים כגון אזרבייג'ן, טורקיה ורוסיה.

הארגון מהווה ארגון משקיף באומות המאוחדות.

המדינות היחידות שאינן חברות בארגון באירופה הן בלארוס (בגלל מצב זכויות האדם במדינה והשימוש בעונש מוות), קזחסטן (בגלל מצב זכויות האדם במדינה), רוסיה (פרשה מהארגון כשהחלו הליכים לסילוקה עקב הפלישה הרוסית לאוקראינה), וקריית הוותיקן.

מועצת אירופה והאיחוד האירופי 
מועצת אירופה והאיחוד האירופי הם גופים שונים. כל מדינה של האיחוד האירופי היא גם חברה במועצת אירופה כיוון שזהו תנאי להצטרפות לאיחוד. אף אחד מהארגונים הללו לא כפוף לארגון השני. לעיתים ישנו בלבול בין שני הארגונים, מכיוון שלשניהם אותו הדגל וההמנון. בניגוד לאיחוד האירופי, למועצת אירופה אין יכולת לחוקק חוקים מחייבים, אך יש לה היכולת לאכוף הסכמים. שיתוף פעולה בין הארגונים התחזק בעיקר סביב תרבות וחינוך וכן אכיפה בינלאומית של צדק וזכויות אדם.

מטרות והישגים 
סעיף 1 (א) לחוקה קובע כי "מטרת מועצת אירופה היא להשיג אחדות גדולה יותר בין החברות לצורך שמירה ומימוש האידיאלים ועקרונות שהם המורשת המשותפת שלהן וקידום הכלכלי והחברתי שלהן."

הארגון קידם ויצר למעלה ממאתיים אמנות ומוסכמות העוסקות בקידום השלום וזכויות האדם בעולם. הבולטת ביותר מכל אלה היא האמנה האירופית לזכויות אדם שנכתבה בשנת 1950, ומכך הוקם בית הדין האירופי לזכויות אדם.

ראו גם 
 ועדת ונציה
 האמנה האירופית בדבר זכויות אדם וחירויות יסוד
 וויצ'ך סאוויצקי

לקריאה נוספת 
 Political Institutions in Europe, Josep M. Colomer

קישורים חיצוניים

 

 אודות מועצת אירופה 
 אמנת הפשע המקוון

הערות שוליים 

שטרסבורג
משקיפים בעצרת הכללית של האומות המאוחדות